
คำแถลงนโยบายของนายกเทศมนตรีตำบลไทรโยง-ไชยวาล 
ต่อสภาเทศบาลตำบลไทรโยง-ไชยวาล
วันที่  ๒๔  เดือน มิถุนายน พ.ศ.๒๕๖๘
โดย นายสุรัน จันทร์สง่า
นายกเทศมนตรีตำบลไทรโยง-ไชยวาล
เรียน  ประธานสภาเทศบาลตำบลไทรโยง-ไชยวาล ที่เคารพ และสมาชิกสภาเทศบาลตำบลไทรโยง-ไชยวาล
          ผู้ทรงเกียรติ  ตลอดจนผู้เข้าร่วมประชุมทุกท่าน
          ตามที่เทศบาลตำบลไทรโยง-ไชยวาล ได้จัดให้มีการเลือกตั้งนายกเทศมนตรีและสมาชิกสภา
เทศบาล เมื่อวันอาทิตย์ ที่  ๑๑ พฤษภาคม  ๒๕๖๘  และคณะกรรมการเลือกตั้งประจำจังหวัดนครราชสีมา ได้ประกาศรับรองการเลือกตั้ง  เมื่อวันที่  ๔ มิถุนายน ๒๕๖๘  ซึ่งกระผม นายสุรัน จันทร์สง่า ผู้ได้รับความไว้วางใจจากประชาชนในเขตพื้นที่เทศบาลตำบลไทรโยง-ไชยวาล   เลือกกระผมเข้ามาเป็นนายกเทศมนตรี
           บัดนี้ กระผมในฐานะนายกเทศมนตรี และคณะผู้บริหารได้กำหนดแนวทางและนโยบายการบริหารราชการของเทศบาลตำบลไทรโยง-ไชยวาล  เรียบร้อยแล้ว โดยยึดมั่นการปกครองระบอบประชาธิปไตยอันมีพระมหากษัตริย์ทรงเป็นประมุข โดยประชาชนมีส่วนร่วมในการบริหารจัดการ และตามอำนาจหน้าที่ของเทศบาลที่ได้บัญญัติไว้ในพระราชบัญญัติเทศบาล  พ.ศ.๒๔๙๖ รวมถึงฉบับแก้ไขเพิ่มเติม (ฉบับที่ ๑๔) พ.ศ.๒๕๖๒ และพระราชบัญญัติ  กำหนดแผนและขั้นตอนการกระจายอำนาจให้แก่องค์กรปกครองส่วนท้องถิ่น พ.ศ. ๒๕๔๒  และฉบับแก้ไขเพิ่มเติมจนถึงปัจจุบัน  ตลอดจนกฎหมายที่เกี่ยวข้อง อาศัยอำนาจตามความในมาตรา ๔๘ ทศ  แห่งพระราชบัญญัติเทศบาล พ.ศ. ๒๔๙๖  และแก้ไขเพิ่มเติมถึง (ฉบับที่๑๔) พ.ศ. ๒๕๖๒ ความว่า " ก่อนนายกเทศมนตรีเข้ารับหน้าที่ ให้ประธานสภาเทศบาลเรียกประชุมสภาเทศบาล เพื่อให้นายกเทศมนตรีแถลงนโยบายต่อสภาเทศบาลโดยไม่มีการลงมติ ภายใน ๓๐ วัน นับแต่วันประกาศผลการเลือกตั้งนายกเทศมนตรี " การประชุมเพื่อแถลงนโยบายของนายกเทศมนตรี ให้กระทำโดยเปิดเผยโดยนายกเทศมนตรีต้องจัดทำนโยบายเป็นลายลักษณ์อักษรแจกให้สมาชิกสภาเทศบาลทุกคนที่มาประชุมด้วย
             ในการบริหารงานเทศบาลตำบลไทรโยง-ไชยวาล กระผม นายสุรัน จันทร์สง่า ดำรงตำแหน่งนายกเทศมนตรีตำบลไทรโยง-ไชยวาล ช่วงระยะเวลา ๔ ปี นับแต่วันเลือกตั้งเป็นต้นไป 
กระผมจะบริหารงาน โดยยึดหลักการ "ร่วมคิด ร่วมทำ ร่วมพัฒนา" เพื่อสร้างความมั่นคงแข็งแรงให้กับสังคมในเขตเทศบาลตำบลไทรโยง-ไชยวาลทิศทางการพัฒนาจะยึดความต้องการประชาชนเป็นศูนย์กลางของการพัฒนา โดยเปิดโอกาสให้ประชาชนมีส่วนร่วมในการจัดทำแผนพัฒนาเทศบาลทั้งในระยะสั้น ระยะกลาง และระยะยาว ในแต่ละขั้นตอนของการพัฒนา ประชาชนจะมีส่วนร่วมในการบริหารงานโครงการต่างๆ และ ผลสุดท้ายประชาชนจะต้องเป็นผู้ได้รับประโยชน์โดยตรงจากการบริหารงานโครงการนั้นๆ ภายใต้หลักการ "ร่วมคิด ร่วมทำ ร่วมพัฒนา" กระผมจะปรับระบบบริหารงานเทศบาลตำบลไทรโยง-ไชยวาล ไปสู่แนวทางการบริหารกิจการบ้านเมืองที่ดี เพื่อสร้างระบบบริหาร จัดการที่ดี มีประสิทธิภาพ ปราศจากการทุจริต บนพื้นฐานการมีส่วนร่วมของทุกฝ่ายในสังคม ซึ่งมุ่งเน้น
          (๑) มีหลักการ มีความรับผิดชอบ สามารถอธิบายเหตุผล ต่อสาธารณะได้
          (๒) มีความโปร่งใส เปิดเผย ตรวจสอบได้ รับรู้ได้ในกระบวนการ การตัดสินใจต่างๆ
          (๓) ประชาชนมีส่วนร่วมในการบริหารจัดการ ร่วมตรวจสอบฝ่ายบริหาร ร่วมจัดการ สังคมในลักษณะประชาสังคม และสมาชิกในสังคมเคารพสิทธิเสรีภาพซึ่งกันและกัน รู้หน้าที่ของตนเอง เคารพกฎระเบียบของสังคม
           นอกจากนั้นการบริหารงานเทศบาลตำบลไทรโยง-ไชยวาล กระผมมุ่งเน้นให้ความสำคัญกับการทำงานเชิงบูรณาการ ในการประสานสัมพันธ์ความร่วมมือจากทุกภาคส่วน ทุกระดับในสังคมเทศบาลตำบลไทรโยง-ไชยวาล จะเป็นแกนกลางในการขับเคลื่อนกลไกทางการบริหาร เพื่อเสริมสร้างฐานรากของสังคม ให้บ้านเมืองมีความสงบ สะดวก สะอาดปลอดภัย มีระเบียบวินัย มีเศรษฐกิจฐานรากที่เข้มแข็ง ประชาชนมีคุณภาพชีวิตดี วิถีชีวิตมีความสุข   ภายใต้บังคับแห่งกฎหมายว่าด้วยอำนาจหน้าที่ของเทศบาลตำบลไทรโยง-ไชยวาล ซึ่งบัญญัติไว้ ในมาตรา ๕๖ และมาตร ๕๗ แห่งพระราชบัญญัติเทศบาล พุทธศักราช ๒๔๙๖ แก้ไข เพิ่มเติมถึงฉบับที่ ๑๔ พ.ศ. ๒๕๖๒ กระผมจะบริหารงานเทศบาลตำบลไทรโยง-ไชยวาล ด้วยความซื่อสัตย์สุจริต ตามนโยบายที่ได้หาเสียงกับประชาชนในเขตเทศบาลตำบลไทรโยง-ไชยวาล ในคราวการเลือกตั้งเมื่อวันที่ ๑๑ พฤษภาคม ๒๕๖๘ ซึ่งได้กำหนดนโยบายในการบริหารงานเทศบาลตำบลไทรโยง-ไชยวาล ดังนี้
๑. นโยบายด้านการบริการประชาชน
        ๑.๑  ให้บริการประชาชนด้วยความสะดวก รวดเร็ว ถูกต้อง เป็นธรรมและประชาชนมีความพึงพอใจ
        ๑.๒ พัฒนาศูนย์รับเรื่องร้องทุกข์ ร้องเรียน ให้เป็นศูนย์กลางในการแก้ไขปัญหาได้อย่างแท้จริง เป็นที่พึ่งของประชาชนได้
         ๑.๓  พัฒนางานด้านประชาสัมพันธ์ให้มีประสิทธิภาพ รวดเร็ว ชัดเจน และครอบคลุม ทั่วถึง โดยให้มีการเผยแพร่ข้อมูลข่าวสารของเทศบาล และข่าวสารที่เป็นประโยชน์ ให้ประชาชนรับทราบ ตามเสียงตามสาย การประชาสัมพันธ์เคลื่อนที่ วารสาร สื่อสิ่งพิมพ์ต่างๆรวมถึงช่องทางอื่นๆ 
๒. นโยบายด้านการพัฒนาโครงสร้างพื้นฐาน
          ๒.๒ ก่อสร้าง ขยาย ปรับปรุง โครงสร้างพื้นฐาน เช่น แสงสว่าง ไฟฟ้า น้ำประปา  ทางเท้า และ ถนน ต่างๆ ในเขตเทศบาล เพื่อให้มีความเป็นอยู่ที่ดี และการคมนาคมมีความสะดวก ปลอดภัยเพิ่มมากขึ้น
           ๒.๒ ขุดลอกคูคลอง ปรับปรุง ระบบระบายน้ำให้ครอบคลุมพื้นที่ เพื่อให้การระบายน้ำเป็นไปอย่างมีประสิทธิภาพไม่ให้เกิดปัญหาน้ำท่วมขัง ที่อาจจะเกิดในอนาคต 
           ๒.๓ ปรับปรุงภูมิทัศน์ของเทศบาล ให้มีความเรียบร้อย สวยงาม มีความเป็นเอกลักษณ์
๓. นโยบายด้านการสาธารณสุขและสิ่งแวดล้อม
           ๓.๑ จัดให้มีการบริการ ด้านสาธารณสุขอย่างทั่วถึง ส่งเสริมการพัฒนาของ ศูนย์บริการสาธารณสุขเทศบาล ให้สามารถตอบสนองความต้องการของ ประชาชนให้มากยิ่งขึ้น
          ๓.๒ ส่งเสริมการพัฒนาความรู้ ความสามารถของอาสาสมัครสาธารณสุขหมู่บ้าน (อสม.) และให้มีส่วนร่วมในการบริการสาธารณสุขอย่างจริงจัง
          ๓.๓. จัดให้มีการให้ความรู้ เรื่อง การปรับปรุง คุณภาพ ความสะอาด ความปลอดภัยของร้านอาหาร และการยกระดับในเรื่องคุณภาพ มาตรฐานของกิจการร้านค้า แก่ผู้ประกอบการทุกประเภท
          ๓.๔ จัดระบบการรักษาความสะอาด ของถนนทุกสาย ในเขตเทศบาล
          ๓.๕ ส่งเสริม สนับสนุน การมีส่วนร่วมของประชาชนและชุมชน ในการดูแลรักษาสิ่งแวดล้อม โดยความร่วมกันของประชากรในชุมชน 
           ๓.๖ ส่งเสริมสนับสนุนควบคุมการแพร่ระบาดของโรคติดต่อ และ โรคไม่ติดต่อที่อันตราย และการดูแลรักษาสุขภาพ อนามัยของประชาชน
๔. นโยบายด้านการศึกษา กีฬาและนันทนาการ
          ๔.๑ ส่งเสริมการเรียนรู้ของประชาชน โดยจัดให้มีศูนย์ศึกษาเรียนรู้ท้องถิ่นตลอดจนให้มีการจัดการศึกษาอบรมเพื่อเสริมสร้างความรู้ ความสามารถทักษะ ในด้านต่างๆ
          ๔.๒ จัดให้มีการนำเทคโนโลยีสมัยใหม่ มาให้บริการประชาชน เช่น กำหนดจุดติดตั้งระบบสัญญาณ WIFI เพื่อเปิดโลกแห่งการเรียนรู้ ให้กับเยาวชนและประชาชนในเขตเทศบาล
          ๔.๓ ส่งเสริม สนับสนุน การเล่นกีฬาของประชาชน เยาวชน เพื่อส่งเสริมสุขภาพเสริมสร้างความสามัคคี การใช้เวลาว่างให้เกิดประโยชน์ เช่น การจัดการแข่งขันกีฬา การฝึกอบรมการเล่นกีฬา 
๕.นโยบายด้านการพัฒนาสังคม และส่งเสริมคุณภาพชีวิต
          ๕.๑ ส่งเสริมสนับสนุน ผู้ด้อยโอกาส ผู้พิการ และผู้ยากไร้ ให้ได้รับการดูแลช่วยเหลือให้มีคุณภาพชีวิตดีขึ้นทั้งด้านที่อยู่อาศัยและด้านอาชีพ
          ๕.๒  จัดให้มีกิจกรรมในการพัฒนาและเป็นประโยชน์ให้กับสตรี เด็ก เยาวชนผู้สูงอายุและประชาชนทั่วไป
           ๕.๓ ส่งเสริมสนับสนุนสมทบงบประมาณให้กับกลุ่มองค์กรต่างๆ เช่น สภาองค์กร ชุมชุน กองทุนสวัสดิการชุมชน ชมรมผู้สูงอายุ กลุ่มอาชีพต่างๆ เพื่อสร้างความเข้มแข็ง และยกระดับคุณภาพชีวิตของคนในชุมชน 
          ๕.๔ ส่งเสริมสนับสนุนกลุ่มเลี้ยงไก่พื้นบ้าน และเสริมทักษะให้แก่คนในชุมชน
๖. นโยบายด้านการป้องกันและรักษาความปลอดภัยในชีวิตและทรัพย์สิน
          ๖.๑ จัดทำโครงการเทศบาลปลอดภัย ด้วยการติดตั้งกล้อง CCTV ครอบคลุมพื้นที่เทศบาลพร้อมห้องควบคุมและปฏิบัติการ
           ๖.๒ ปรับปรุงศูนย์ป้องกันและบรรเทาสาธารณภัยและจัดให้มีเครื่องมือ เครื่องใช้ที่ทันสมัย ในการป้องกันและบรรเทาสาธารณภัยให้เพียงพอ พัฒนาประสิทธิภาพ บุคลากรของงานป้องกันฯ ให้มีความรู้ ความสามารถ และพร้อมในการปฏิบัติหน้าที่ตลอดเวลา
           ๖.๓ จัดให้มีศูนย์แจ้งเหตุสาธารณภัย ทีมกู้ชีพ ช่วยเหลือแก่ประชาชน ๒๔ ชั่วโมงเพื่อสอดรับกับโครงการระบบบริการการแพทย์ฉุกเฉินของหน่วยงานท้องถิ่น (EMS)
           ๖.๔ ปรับปรุงระบบไฟฟ้าสาธารณะให้สว่างปลอดภัยในทุกพื้นที่  ติดตั้งเครื่องดับเพลิงครอบคลุมพื้นที่ อบรมและให้ความรู้ ในเรื่องสาธารณภัยแก่ประชาชน           
           ๖.5 ส่งเสริมสนับสนุนกลุ่ม อปพร. เพื่อดูแลรักษาความปลอดภัยในชีวิตและทรัพย์สิน รวมทั้งการเฝ้าระวังป้องกันและบรรเทาสาธารณภัยในชุมชน พร้อมกับจัดฝึกอบรมร่วมกับหน่วยงานภาครัฐ เพื่อเพิ่มศักยภาคของอาสาสมัครในชุมชน รวมถึงจัดหาเครื่องมือเครื่องใช้ ให้มีประสิทธิภาพรวดเร็วทันต่อสถานการณ์
            ๖.6 รณรงค์ป้องกันปัญหายาเสพติดและปัญหาอื่นๆ ร่วมกับหน่วยงานของรัฐ
            ๖.7 สนับสนุนส่งเสริมให้ความร่วมมือกับหน่วยงานที่เกี่ยวข้องในการรณรงค์ป้องกัน แก้ไขปัญหาจราจร และลดอุบัติเหตุทางถนน รวมทั้งการรักษาความสงบเรียบร้อย และความปลอดภัยในชีวิตและทรัพย์สินของประชาชน
๗. นโยบายด้านการส่งเสริมอาชีพ และการสร้างเศรษฐกิจ
             ๗.๑ ส่งเสริมสนับสนุนการฝึกอาชีพการสร้างอาชีพ และพัฒนาความสามารถในการประกอบอาชีพของประชาชน
             ๗.๒ สนับสนุนสินค้าชุมชน และพัฒนาสินค้าให้เป็นที่ยอมรับ ส่งเสริมให้ชุมชนมีกลุ่มอาชีพ มีผลิตภัณฑ์เด่น สามารถสร้างรายได้ สร้างชื่อเสียงให้ตำบลได้ 
            ๗.๓ จัดให้มีศูนย์รวมในการจำหน่ายสินค้าชุมชน และจัดหาแหล่งช่องทางการจัดจำหน่ายสินค้า เช่น จัดทำโครงการถนนคนเดิน ตลาดสินค้าเกษตรของประชาชน  การออกงานขององค์กรต่างๆ
๘. นโยบายด้านการส่งเสริมวัฒนธรรม และประเพณีท้องถิ่น
           ๘.๑ รณรงค์ส่งเสริมและฟื้นฟูขนบธรรมเนียมประเพณีของท้องถิ่นและภูมิปัญญาท้องถิ่น
           ๘.๒ สนับสนุนและส่งเสริมด้านศาสนา ศิลปะ วัฒนธรรมประเพณี ตามวิธีของคนในท้องถิ่นและภูมิใจในความเป็นไทย ส่งเสริมการอนุรักษ์วัฒนธรรมและประเพณีท้องถิ่น งานรัฐพิธีต่างๆ
๙. นโยบายด้านการเมือง การบริหาร และการมีส่วนร่วมของประชาชน ด้านบริหารจัดการ
            ๙.๑  กระจายอำนาจการบริหารการตัดสินใจให้กับผู้บริหารระดับรองลงไปตามลำดับ และตามความเหมาะสมเพื่อให้การปฏิบัติงานมีความสะดวกรวดเร็ว
            ๙.๒ ส่งเสริมให้ประชาชนในท้องถิ่นเข้ามามีส่วนร่วมในการจัดทำแผน ยุทธศาสตร์ ร่วมคิด ร่วมเสนอ ร่วมทำ ร่วมตัดสินใจ ร่วมกำกับดูแลและตรวจสอบความโปร่งใสตามหลักการบริหารบ้านเมืองที่ดี
            ๙.๓ สนับสนุนและพัฒนาการใช้เทคโนโลยีสารสนเทศ และ เครื่องมือเครื่องใช้ ที่ทันสมัยและตอบสนองต่อการให้บริการประชาชนได้อย่างมีประสิทธิภาพ
           ๙.๔ สร้างขวัญกำลังใจให้ข้าราชการ เพื่อเกิดทัศนคติที่ดีระหว่างราชการการเมืองข้าราชการประจำ และ พนักงานลูกจ้าง
           ๙.๕  พัฒนาบุคลากรให้มีความรู้ความสามารถ โดยส่งเสริมให้เข้าการฝึกอบรมเข้ารับการศึกษาต่อเนื่อง เพื่อความเจริญก้าวหน้าตามตำแหน่งหน้าที่
           ๙.๖ สร้างระเบียบวินัย และหัวใจบริการประชาชนให้เกิดเป็นวัฒนธรรมองค์กร เพื่อให้ข้าราชการยึดถือปฏิบัติอย่างเคร่งครัด
          ๙.๗ บริหารงานบุคคล โดยใช้ระบบคุณธรรม ผู้ทำความดีผลงานเป็นที่ประจักษ์ต้องได้รับรางวัล ผู้กระทำความผิดบกพร่องในหน้าที่จะต้องได้รับการลงโทษ
          ๙.๘ การให้บริการประชาชนจะต้องรวดเร็ว ลดขั้นตอน และมีประสิทธิภาพด้านการเงินและการคลัง
          ๙.๙ รักษาและเสริมสร้างวินัยทางการเงินการคลัง โดยการใช้จ่ายงบประมาณอย่างโปร่งใส ประหยัดคุ้มค่า และเกิดประโยชน์สูงสุดของประชาชน
          ๙.๑๐ ปรับปรุงระบบการจัดเก็บรายได้ให้เพิ่มมากขึ้นในทุกๆด้านภายใต้ระบบกฎหมายที่ได้กำหนดไว้
            ทั้งหมดที่กระผมกล่าวมาแล้วนั้น คือ นโยบายการบริหารงานของเทศบาลตำบลไทรโยง-ไชยวาล ที่กระผมจะต้องนำนโยบายดังกล่าวไปสู่การปฏิบัติอย่างแท้จริง ล้วนมุ่งเน้นการมีส่วนร่วม ของพี่น้องประชาชนในชุมชนและภาคส่วนต่างๆ ที่จะต้องเข้ามาช่วยกันเป็นพลังที่สำคัญในการขับเคลื่อนอย่างจริงจัง การแก้ไขปัญหาของบ้านเมือง และการดำเนินงานตามนโยบายที่กระผมได้แถลงต่อสภาแห่งนี้ไปแล้ว ก็จะบังเกิดผลได้ในทางปฏิบัติ หรือสัมฤทธิ์ผลได้โดยไม่ลำบากนัก ทั้งนี้ก็ด้วยความรู้ ความเข้าใจในภารกิจ ทิศทางและเป้าหมายขององค์กร ความร่วมมือของทุกภาคส่วนที่เกี่ยวข้องในแต่ละระดับ ตั้งแต่ระดับภายในองค์กรเทศบาลด้วยกัน ได้แก่ สมาชิกสภาเทศบาลทุกท่าน ข้าราชการ พนักงานและสนับสนุนเสริมจากภายนอก และที่สำคัญ คือ "การมีส่วนร่วมของพี่น้องประชาชนทุกท่าน"
            กระผมหวังเป็นอย่างยิ่งว่าความร่วมมือของทุกภาคส่วนที่จะแปลงนโยบายไป สู่การปฏิบัติให้เกิดเป็นรูปธรรมขึ้นอย่างจริงจัง   เพื่อมุ่งพัฒนาเทศบาลตำบลไทรโยง-ไชยวาล  ให้น่าอยู่ สะอาด ปลอดภัย หล่อหลอมคุณภาพชีวิต มีสวัสดิการที่ครอบคลุมทุกมิติ ใกล้ชิดชุมชน เสมือนญาติ ทุกความคิดเห็นของชาวเทศบาลตำบลไทรโยง-ไชยวาล  คือ ทิศทางการพัฒนา 
           และในโอกาสนี้ กระผมขอขอบคุณ ท่านประธานสภาและสมาชิกสภาเทศบาลทุกท่าน ที่ได้กรุณาให้โอกาสกระผมได้แถลงนโยบาย ก่อนที่เข้าปฏิบัติหน้าที่อย่างเป็นทางการ กระผมถือโอกาสนี้แจ้งไปยังสมาชิกสภาเทศบาลทุกท่านหากท่านมีความประสงค์ที่จะเสนอแนะข้อคิดเห็นประการใด หรือความต้องการของประชาชน แจ้งได้ที่กระผมและคณะผู้บริหารได้ดำเนินการในเรื่องหนึ่งเรื่องใด หรือ ต้องการนำเสนอปัญหาความเดือดร้อนและความต้องการของประชาชน กระผมขอแนะนำคณะผู้บริหารเทศบาลตำบลไทรโยง-ไชยวาล ที่จะเข้ามาช่วยเหลือการทำงานของกระผม ดังนี้
              ๑. นายไพฑูรย์  หัสครบุรี  รองนายกเทศมนตรีตำบลไทรโยง-ไชยวาล 
              ๒. นายเพิ่มพล  พึ่งกิ่ง  รองนายกเทศมนตรีตำบลไทรโยง-ไชยวาล
              ๓. นายอยู่  อัชราช  ที่ปรึกษานายกเทศมนตรีตำบลไทรโยง-ไชยวาล
              ๔. นายคมกฤษณ์  หอมกระโทก  เลขานุการนายกเทศมนตรีตำบลไทรโยง-ไชยวาล
จึงเรียนมาเพื่อทราบโดยทั่วกัน

